PTTGC ผนึก “เมืองไทยประกันชีวิต” เปิดตัวโครงการพักระยองอุ่นใจ รับฟรีความคุ้มครองโควิด-19
PTTGC ผนึก "เมืองไทยประกันชีวิต" เปิดตัวโครงการพักระยองอุ่นใจ รับฟรีความคุ้มครองโควิด-19
23 ก.ค. 2563

บริษัท พีทีที โกลบอล เคมิคอล จำกัด (มหาชน) หรือ PTTGC ร่วมกับ บริษัท เมืองไทยประกันชีวิต จำกัด (มหาชน) พร้อมด้วย ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข และ นายพงษ์อนันต์ จันทร์ไพร ท่องเที่ยวและกีฬาจังหวัดระยอง ร่วมแถลงข่าวเปิดตัวโครงการพักระยองอุ่นใจ รับฟรีความคุ้มครองโควิด-19 เชิญชวนท่องเที่ยวจังหวัดระยอง
ด้าน ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เปิดเผยว่า กระทรวงสาธารณสุข ได้หารือกับทุกภาคส่วน ทั้งหน่วยงานภาครัฐและภาคเอกชน โดยนำเอาข้อเรียกร้องของพี่น้องประชาชน มาจัดทำมาตรการต่างๆ เพื่อแก้ไขปัญหาเศรษฐกิจ โดยเฉพาะด้านการท่องเที่ยวซึ่งเป็นแหล่งรายได้ที่สำคัญ พร้อมเรียกความเชื่อมั่นกลับคืนมาให้จังหวัดระยอง ซึ่งเป็นสิ่งที่ต้องดำเนินการอย่างเร่งด่วน เพื่อสร้างขวัญและกำลังใจและความเชื่อมั่นของประชาชนชาวระยอง
โดยการเร่งฟื้นฟูเศรษฐกิจและการท่องเที่ยวในจังหวัดระยอง ด้วยการส่งเสริมการจัดกิจกรรมต่างๆ ที่ชูอัตลักษณ์อันโดดเด่น พร้อมด้วยสถานที่ท่องเที่ยวที่มีมากมายในจังหวัดระยองมาผสมผสานในรูปแบบ New Normal เพื่อเชิญชวนนักท่องเที่ยวมาเที่ยวจังหวัดระยอง
ขณะที่ นายพงษ์อนันต์ จันทร์ไพร ท่องเที่ยวและกีฬาจังหวัดระยอง เปิดเผยว่า จังหวัดระยองตระหนักถึงผลกระทบจากสถานการณ์โควิด-19 จึงได้เร่งจัดกิจกรรมเพื่อกระตุ้นเศรษฐกิจและการท่องเที่ยวตามนโยบายของภาครัฐ ซึ่งจะมีการดำเนินการในรูปแบบ New Normal ซึ่งจังหวัดยังคงปฏิบัติตามมาตรการการป้องกันการแพร่ระบาดฯ อย่างเข้มข้นตามที่เราเคยปฏิบัติมาอย่างต่อเนื่อง โดยเราได้รับความร่วมมืออย่างดีจากภาคเอกชน ภาคอุตสาหกรรมที่เข้ามาร่วมผนึกกำลังในการสร้างความเชื่อมั่นให้เกิดขึ้นร่วมกันเพื่อฟื้นฟูการท่องเที่ยวของจังหวัดระยอง
ขณะเดียวกัน ดร.คงกระพัน อินทรแจ้ง ประธานเจ้าหน้าที่บริหาร PTTGC เปิดเผยว่า จังหวัดระยองถือเป็นบ้านหลังที่สองของ PTTGC โดยเป็นที่ตั้งสำนักงาน และโรงงาน รวมถึงมีพนักงาน PTTGC และครอบครัวอาศัยอยู่ที่ระยองจำนวนมาก จากสถานการณ์การแพร่ระบาดของไวรัสโควิด-19 ที่ผ่านมา PTTGC เข้าช่วยเหลือบุคคลากรทางการแพทย์ โรงพยาบาล และอาสาสมัครสาธารณสุข (อสม.) ทั่วประเทศไทยโดยทันทีและดำเนินการอย่างต่อเนื่องด้วยผลิตภัณฑ์ของ PTTGC ได้แก่ ชุดอุปกรณ์ป้องกัน PE Gown และอุปกรณ์ป้องกัน อาทิ เฟซชิลด์ (Face Shield) เจลแอลกอฮอล์ เป็นต้น
อย่างไรก็ดี จากเหตุการณ์ล่าสุดซึ่งส่งผลต่อความมั่นใจ ทำให้นักท่องเที่ยวชะลอที่จะเดินทางเข้ามาท่องเที่ยวในจังหวัดระยอง ด้วยเหตุนี้ PTTGC จึงขอร่วมเป็นส่วนหนึ่งที่จะช่วยกระตุ้นการท่องเที่ยวให้กลับมาคึกคัก และส่งเสริมให้ผู้ประกอบการ และชาวบ้านจังหวัดระยองมีรายได้ PTTGC จึงได้ร่วมมือกับเมืองไทยประกันชีวิต จัดทำโครงการพักระยองอุ่นใจ รับฟรีความคุ้มครองโควิด-19 เพื่อสนับสนุนการทำประกันกลุ่มสุขภาพโควิด-19 สำหรับนักท่องเที่ยวพร้อมรับวันหยุดยาวในปลายเดือนกรกฎาคม 2563
ด้าน นายสาระ ล่ำซำ กรรมการผู้จัดการและประธานเจ้าหน้าที่บริหาร บมจ.เมืองไทยประกันชีวิต เปิดเผยว่า บริษัทฯมีความยินดีเป็นอย่างยิ่งที่ได้ร่วมมือกับ PTTGC และเป็นส่วนหนึ่งในการมอบความอุ่นใจและสร้างความเชื่อมั่นให้แก่นักท่องเที่ยวและคนในพื้นที่จังหวัดระยอง รวมถึงเพื่อช่วยกระตุ้นการท่องเที่ยวในจังหวัดระยองอีกทางหนึ่งด้วยการมอบความคุ้มครองพิเศษโควิด-19 ฟรี! ให้แก่นักท่องเที่ยวที่เข้าพักโรงแรมในจังหวัดระยอง และลงทะเบียนรับสิทธิ์ผ่าน LINE @Muangthailife ตั้งแต่วันที่ 25 กรกฎาคม – 31 สิงหาคม 2563 รับความคุ้มครองกรณีที่ผู้เอาประกันภัย ตรวจพบเชื้อโควิด-19 และนอนรักษาตัวในโรงพยาบาล รับความคุ้มครองเป็นจำนวนเงิน 100,000 บาท
พร้อมความคุ้มครองกรณีเสียชีวิตจำนวนเงิน 50,000 บาท (ทุกกรณียกเว้นการฆ่าตัวตายหรือการถูกฆาตกรรมโดยผู้รับผลประโยชน์) อายุรับประกันตั้งแต่ 0-70 ปี ระยะเวลาความคุ้มครอง 30 วันนับตั้งแต่วันที่เริ่มเข้าพักในโรงแรมวันแรก ทั้งนี้ผู้เอาประกันภัยต้องไม่มีประวัติการเดินทางออกนอกราชอาณาจักรไทย 14 วันก่อนวันเริ่มต้นความคุ้มครอง สิทธิ์มีจำนวนจำกัด สำหรับ 50,000 ท่านแรกที่ลงทะเบียนและเข้าพักที่โรงแรมเท่านั้น